2023.6.27.
HU
Az Európai Unió Hivatalos Lapja
C 225/3
Előszó A 2022-es évet számos fontos változás jellemezte, mivel az OLAF Felügyelő Bizottsága új tagjainak kinevezéséről szóló, 2022. március 28-i európai parlamenti, tanácsi és bizottsági határozat elfogadását követően a Felügyelő Bizottság két lépésben teljesen megújult.
Az első két tag március 28-án, a fennmaradó három pedig szeptember 23-án lépett hivatalba.
Az első két újonnan kinevezett tag egyikének augusztusi lemondása azt is jelentette, hogy az OLAF-rendelet 15. cikkének (2) bekezdésében meghatározott eljárásnak megfelelően új tagot neveztek ki.
Ezek a változások hatással voltak a Felügyelő Bizottság munkájára, amely csak szeptemberben, az új összetételű Felügyelő Bizottság első ülésével kezdődhetett meg. Ugyanakkor a Bizottság májusban első alkalommal nevezte ki az eljárási garanciák ellenőrét.
E teljesen új funkciót a módosított OLAF-rendelet hozta létre.
Az eljárási garanciák ellenőre teljes függetlenségben vizsgálja az „érintett személyek” által az OLAF eljárási garanciáknak, alapvető jogoknak és a vizsgálatokra alkalmazandó szabályoknak való megfelelésével kapcsolatban benyújtott panaszokat, és ennek érdekében az ellenőr a Felügyelő Bizottság titkársága által nyújtott jogi és adminisztratív támogatásra támaszkodik.
A Felügyelő Bizottság üdvözli az eljárási garanciák új ellenőrének kinevezését, mivel ez tovább erősíti az OLAF átláthatóságát és elszámoltathatóságát.
Mindemellett a Felügyelő Bizottság úgy véli, hogy most minden eddiginél sürgetőbb szükség van a titkárság emberi erőforrásainak bővítésére, tekintettel a titkárságra háruló újabb adminisztratív és jogi támogatási feladatokra.
Annak ellenére, hogy a tisztújítás kétségkívül hatást gyakorolt a Felügyelő Bizottság tevékenységeire, a testület figyelmét a következő évi munkatervre összpontosította, valamint a vizsgálati eljárásokra vonatkozó OLAF-iránymutatások közelgő felülvizsgálatára, amelyhez a Felügyelő Bizottságnak 2023-ban véleményt kell készítenie.
Ez nagyon fontos kérdés, mivel az OLAF munkamódszereinek és vizsgálati módszereinek alapjaival foglalkozik.
A Felügyelő Bizottság, miután szeptember végén az OLAF-rendelet 9b. cikkének (11) bekezdésében előírt konzultáció céljából megkapta az ellenőrtől a panaszok kezelésére vonatkozó végrehajtási rendelkezések tervezetét, részletesen megvizsgálta ezen új rendelkezéseket, és október végén megküldte az ellenőrnek észrevételeit és megjegyzéseit.
Az ellenőr által 2022. november 16-án elfogadott végrehajtási rendelkezések figyelembe vették és tükrözték ezeket az észrevételeket és megjegyzéseket.
Novemberben a Felügyelő Bizottság elfogadta az OLAF 2023. évi előzetes költségvetés-tervezetéről szóló 1/2022. sz.
véleményét is.
Az előző évekhez hasonlóan a Felügyelő Bizottság aggodalmát fejezi ki az OLAF emberi erőforrásainak csökkenésével kapcsolatban.
A Felügyelő Bizottság véleménye szerint az OLAF személyzeti állományának jelentős mértékű csökkentése lehetetlenné teheti az OLAF számára, hogy továbbiakban is olyan magasan képzett, külön személyzetet alkalmazzon, amely a hivatal feladatainak ellátásához szükséges, ideértve többek közt a Helyreállítási és Rezilienciaépítési Eszköz forrásainak felhasználásával kapcsolatban megfelelő kontrollmechanizmusok létrehozásának és biztosításának szükségességét.
Végezetül szeretnék a Felügyelő Bizottság tagjainak nevében köszönetet mondani az OLAF főigazgatójának nyílt és konstruktív hozzáállásáért és a Felügyelő Bizottsággal folytatott eszmecserékért, valamint elismerni a titkárság tagjai által a Felügyelő Bizottságnak nyújtott értékes támogatást.
Dušan STERLE a Felügyelő Bizottság elnöke